जैसा सोचा गया था वैसा ही हुआ। जैसे पहले से लिखी गयी स्क्रिप्ट पर काम हो रहा हो। अलका को जो रोल मिला था उसको उसने बखूबी निभाया। कुछेक नाटकों में अभिनय और उससे बढ़कर विभिन्न प्रकार की भूमिकाओं के लिए घर में किये गये रिहर्सलों का उसे भरपूर लाभ मिला। कैमरे के आगे न वह संवाद भूली न कोई स्टेप। एक मजे हुए कलाकार की तरह उसका अभिनय देख फिल्म-निर्देशक टिंकू दामले अभिभूत था। तिवारी की 'अखियां लड़ा लड़ा के' फ़िल्म की शूटिंग के बाद अलका को तिवारी के साथ ही लौटना था लेकिन वह दामले की अगली फ़िल्म की शूटिंग के लिए वहीं रह गयी।